༄༅།།པཎ་ཆེན་ཤཱཀྱ་མཆོག་ལྡན་ནི།རབ་བྱུང་བདུན་པའི་ས་སྤྲེལ་ཕྱི་ལོ་༡༤༢༨ལོར་གསང་ཕུའི་བར་ཚིགས་སུ་སྐུ་འཁྲུངས།དགུང་ལོ་བརྒྱད་པར་སྐྱོར་མོ་ལུང་དུ་རོང་སྟོན་སྨྲ་བའི་སེང་གེ་ལས་རབ་ཏུ་བྱུང་ཞིང༌།མཚན་ལ་ཤཱཀྱ་མཆོག་ལྡན་དྲི་མེད་ལེགས་པའི་བློ་གྲོས་ཞེས་གསོལ།དགུང་ལོ་བཅུ་པར་ནཱ་ལེནྡྲར་ཕེབས་ཏེ་དགེ་ཚུལ་གྱི་སྡོམ་པ་བཞེས།དེ་ནས་བཟུང་དགུང་ལོ་ཉེར་གཅིག་བར་དུ་རོང་ཆེན་སྨྲ་བའི་སེང་གེ་སློབ་དཔོན་དུ་བསྟེན་ནས་རྒྱན་དྲུག་མཆོག་གཉིས་ཀྱི་གཞུང་ལུགས་ལ་སྦྱངས་པ་དཔྱིས་ཕྱིན་པར་མཛད།དགུང་ལོ་ཉེར་ལྔ་པར་ངོར་དུ་ཕེབས་ཤིང༌།ངོར་ཆེན་ཀུན་དགའ་བཟང་པོ་དང་།བྲག་དཀར་སེམས་དཔའ་ཆེན་པོ།མུས་ཆེན་དཀོན་མཆོག་རྒྱལ་མཚན་གསུམ་ལས་བསྙེན་པར་རྫོགས།མཁན་སློབ་དེ་གསུམ་དང༌།ལྕང་ལུང་པ་གཞོན་ནུ་བློ་གྲོས།པཎ་ཆེན་ནགས་ཀྱི་རིན་ཆེན་སོགས་ལས་རྒྱུད་སྡེ་བཞི་དང་གསུང་ངག་སྦྱོར་དྲུག་སོགས་ཟབ་རྒྱས་ཆོས་ཀྱི་གདམས་པ་ཐམས་ཅད་བུམ་པ་གང་བྱོའི་ཚུལ་དུ་གསན་པར་མཛད།དགུང་ལོ་ཞེ་གཉིས་པ་ས་གླང༌།ཕྱི་ལོ་༡༤༦༩ལོར་གསེར་མདོག་ཅན་དུ་འདུས་ཚོགས་བརྒྱ་ཕྲག་བདུན་ལ་འཆད་རྩོད་རྩོམ་གསུམ་གྱིས་བསྟན་པ་སྤེལ་ཏེ།དགུན་ཆོས་ལ་མངོན་པ་གོང་འོགདཔྱིད་ཆོས་ལ་དབུ་མ།དབྱར་ཆོས་ལ་འདུལ་བ་གཙོ་བོར་འདོམས་པར་མཛད།དེ་ནས་ཆོས་རྒྱལ་རྣམ་རྒྱལ་གྲགས་བཟང་ལས་དུས་འཁོར་གྱི་དབང་སོགས་གསན།གསེར་མདོག་ཅན་དུ་དྲི་ལན་གསེར་གྱི་ཐུར་མ་མཛད།མདོར་ན།མཁས་གྲུབ་འདི་ཉིད་ཀྱིས་ཡོངས་འཛིན་བཅུ་ཕྲག་བཞི་ལྷག་ལས་གསན་པ་རྒྱ་ཆེར་མཛད།བློ་བརྟན་བཞི་པ་དང་དེའི་ཉེ་གནས་བློ་ལྡན་པའི་དྲུང་དུ་ཀ་ཙན་སྙན་ངག་སོགས་སྦྱངས་ཤིང༌།རིག་གནས་ལྔ་ལ་མཁས་པའི་གྲགས་པ་ཁྱབ།ཡོངས་རྫོགས་པཎྜི་ཏ་ཆེན་པོར་གྱུར།སྤྱིར་རིག་གནས་ལྔ་དང༌།ཁྱད་པར་སྒྲ་རིག་དང༌།ནང་རིག་གི་སྙིང་པོ།བཀའ་བར་མཐའ་དང༌།ལུགས་གཉིས་ཀྱི་སྲོལ་ལས་བྱུང་བའི་རང་སྟོང་གཞན་སྟོང་གི་ལྟ་བའི་གནད་ཟབ་མོ་ལ་འདི་ཁོ་ན་བཀའ་དྲིན་ཆེ།སྣོད་ལྡན་གྱི་སློབ་མ་མང་པོ་བསྐྱངས་ཤིང༌།མཐར་དགུང་ལོ་བརྒྱད་ཅུ་བཞེས་པ།རབ་བྱུང་དགུ་པའི་མེ་ཡོས།ཕྱི་ལོ་༡༥༠༧ལོར་དགོངས་པ་གཞན་དོན་དུ་གཤེགས།